Herra forseti . Ég þakka hv. þm. Birgi Þórarinssyni fyrir andsvarið . Ég er einn af þeim sem hvað mest hafa kallað eftir því að lagðar væru fyrir Alþingi lögfræðilegar álitsgerðir um þá leið sem ríkisstjórnin boðar að fara í þessu máli , þ.e. að innleiða þriðja orkupakkann , en með svokölluðum lagalegum fyrirvara sem ekki hefur verið skýrður með fullnægjandi hætti . Það er út af fyrir sig ágætt að kalla til erlendan sérfræðing , en það kom á daginn að það sem hann hafði helst til málanna að leggja voru pólitískar hugleiðingar . Það var ekki það sem vantar . Það vantar grjótharða lögfræðilega greiningu á þýðingarmiklum þáttum í þessu máli . Það vantar engar pólitískar hugleiðingar eða vangaveltur eða bollaleggingar fram og til baka sem sýnast svo vera að verulegu leyti órökstuddar . Það hefur til að mynda ekkert spurst til rökstuðnings varðandi það að þetta ákvæði sé neyðarákvæði . Og það hefur ekki spurst til skýringa á því af hverju það að beita því myndi tefla aðild Íslands að hinum evrópska markaði í einhverja tvísýnu . Þannig að við erum í sjálfu sér engu nær þrátt fyrir sverar fullyrðingar . Okkur vantar ekki þetta . Þannig að ég ítreka óskir mínar um að hér verði lagðar fyrir fullnægjandi álitsgerðir , lögfræðilegar álitsgerðir , þar sem þessir þættir málsins eru greindir og það með fullnægjandi hætti , herra forseti .